b"\n_START_ARTICLE_\nNewsweek\n_START_PARAGRAPH_\nNewsweek on alates 1933. aastast Ameerika \xc3\x9chendriikides ilmuv uudisteajakiri._NEWLINE_Newsweek ilmub korra n\xc3\xa4dalas. Seda levitatakse ka v\xc3\xa4ljaspool Ameerika \xc3\x9chendriike \xe2\x80\x93 kokku on Newsweekil neli ingliskeelset ja \xc3\xbcksteist muudes keeltes regionaalset v\xc3\xa4ljaannet. Eestis on m\xc3\xbc\xc3\xbcgil ajakirja ingliskeelne Euroopa v\xc3\xa4ljaanne Newsweek Europe, varem m\xc3\xbc\xc3\xbcdi ka venekeelset v\xc3\xa4ljaannet Russki Newsweek._NEWLINE_Aastatel 1961\xe2\x80\x932010 andis ajakirja v\xc3\xa4lja meediakontsern The Washington Post Company. Augustis 2010 m\xc3\xbc\xc3\xbcdi rahalistesse raskustesse sattunud v\xc3\xa4ljaanne 1 USA dollari eest 91-aastasele \xc3\xa4rimehele Sidney Harmanile, kes v\xc3\xb5ttis koos ostuga \xc3\xbcle 71 miljoni USA dollari v\xc3\xa4\xc3\xa4rtuses Newsweeki rahalisi kohustusi._NEWLINE_Ameerika v\xc3\xa4ljaannet toimetas alates 2006. aastast Jon Meacham, regionaalsete v\xc3\xa4ljaannete aluseks olevat rahvusvahelist versiooni Newsweek International alates 2000. aastast Fareed Zakaria. M\xc3\xb5lemad teatasid p\xc3\xa4rast omanikuvahetust 2010. aastal ametist lahkumisest. Fareed Zakaria kirjutas oma viimase juhtkirja peatoimetajana ajakirja 4. oktoobri numbris._NEWLINE_Novembris 2010 \xc3\xbchines Newsweek veebiv\xc3\xa4ljaandega The Daily Beast ning kahe v\xc3\xa4ljaande haldamiseks moodustati valdusfirma The Newsweek Daily Beast Company. M\xc3\xb5lema v\xc3\xa4ljaande peatoimetajaks sai seni The Daily Beasti toimetanud Tina Brown._NEWLINE_Ajakirja tiraa\xc5\xbe langes 21. sajandi alguses tugevalt \xe2\x80\x93 kui 2003. aastal oli \xc3\xbche numbri eksemplaride arv 2 700 000 ja koos regionaalsete v\xc3\xa4ljaannetega \xc3\xbcle 4 000 000, siis 2010. aastaks oli see langenud umbes 1 500 000 eksemplarini. Vaatamata tiraa\xc5\xbei v\xc3\xa4henemisele oli Newsweek Ameerika \xc3\x9chendriikides m\xc3\xbc\xc3\xbcgiarvult teine ajakiri oma p\xc3\xb5hikonkurendi Time'i j\xc3\xa4rel._NEWLINE_Kahanevad m\xc3\xbc\xc3\xbcginumbrid sundisid Newsweeki oktoobris 2012 v\xc3\xb5tma vastu otsuse ajakirja paberv\xc3\xa4ljaanne alates 31. detsembrist 2012 sulgeda ja piirduda edaspidi ainult digitaalse v\xc3\xa4ljaandega. Euroopas j\xc3\xa4tkas AG Castillo Media omanikfirmalt saadud litsentsi alusel tr\xc3\xbckiv\xc3\xa4ljaande avaldamist ka p\xc3\xa4rast seda kuup\xc3\xa4eva._NEWLINE_3. augustil 2013 vahetas Newsweek taas omanikku \xe2\x80\x93 v\xc3\xa4ljaande omandas ettev\xc3\xb5te IBT Media, tehingu tingimusi osapooled ei avalikustanud. Tehing puudutas ainult Newsweeki, kuid mitte sellega samasse gruppi kuulunud v\xc3\xa4ljaannet The Daily Beast. 7. m\xc3\xa4rtsil 2014 hakkas Newsweek ilmuma taas paberv\xc3\xa4ljaandena ka Ameerika \xc3\x9chendriikides._NEWLINE_Ajakirja uus peatoimetaja on alates septembrist 2013 Jim Impoco."